Document ID: 31975R2729

Nõukogu määrus (EMÜ) nr 2729/75,
29. oktoober 1975,
teravilja-, riisi- ja purustatud riisi segude impordimaksude kohta
EUROOPA ÜHENDUSTE NÕUKOGU,
võttes arvesse Euroopa Majandusühenduse asutamislepingut, eriti selle artiklit 43,
võttes arvesse komisjoni ettepanekut,
võttes arvesse Euroopa Parlamendi arvamust [1]
ning arvestades, et:
nõukogu 29. oktoobri 1975. aasta määrusega (EMÜ) nr 2727/75 (teraviljaturu ühise korralduse kohta) [2] ja nõukogu 25. juuli 1967. aasta määrusega nr 359/67/EMÜ (riisituru ühise korralduse kohta, [3] viimati muudetud määrusega (EMÜ) nr 668/75 [4]) kehtestatud kolmandatest riikidest pärit teravilja, riisi ja purustatud riisi importimisel kohaldatava maksusüsteemi ladusa toimimise huvides tuleks kauplemisel teravilja-, riisi- ja purustatud riisi segudega kohaldada vastavaid eeskirju;
kõnealuste segude impordimaks tuleneb nende tariifsest klassifikatsioonist, mis tavaliselt määratakse kindlaks kooskõlas ühise tollitariifistiku tõlgendamise üldeeskirjadega;
teravilja-, riisi- ja purustatud riisi segude puhul võib nende eeskirjadekohane tariifne klassifitseerimine põhjustada raskusi; sellise klassifikatsiooni tagajärg on vahel see, et olulisel määral kõrge impordimaksuga saadusi sisaldavate segude suhtes kohaldatakse madalat impordimaksu;
selliste raskuste vältimiseks tuleks teravilja-, riisi- ja purustatud riisi segude impordimaksu määramiseks vastu võtta erisätted,
ON VASTU VÕTNUD KÄESOLEVA MÄÄRUSE:
Artikkel 1
1. Määruse (EMÜ) nr 2727/75 artikli 1 punktides a ja b loetletud kahest teraviljast koosneva segu suhtes kohaldatakse impordimaksu, mis kehtib:
- ülekaalus oleva teraviljakomponendi kohta, kui see teraviljakomponent moodustab vähemalt 90 % segu kaalust,
- teraviljakomponendi kohta, millelt tuleb tasuda kõrgem impordimaks, kui kumbki teraviljakomponent ei moodusta vähemalt 90 % segu kaalust.
2. Kui segu, mis koosneb rohkem kui kahest määruse (EMÜ) nr 2727/75 artikli 1 punktides a ja b loetletud teraviljast ning kui igaüht neist on üle 10 % segu kaalust, kohaldatakse segu suhtes impordimaksuna selliste teraviljade kohta kehtivatest impordimaksudest kõige kõrgemat, isegi kui mitmel neist on ühesuurune impordimaks.
Kui ainult üks teraviljakomponent moodustab üle 10 % segu kaalust, kohaldatakse selle teravilja kohta kehtivat impordimaksu.
3. Määruse (EMÜ) nr 2727/75 artikli 1 punktides a ja b loetletud teraviljadest koosnevate segude suhtes, mida ei reguleeri eespool mainitud eeskirjad, kohaldatakse impordimaksuna segus sisalduvate teraviljade kohta kehtivatest impordimaksudest kõrgemat või kõige kõrgemat, isegi kui mitmel neist on ühesuurune impordimaks.
Artikkel 2
1. Määruse (EMÜ) nr 2727/75 artikli 1 punktides a ja b loetletud ühest või mitmest teraviljast ning määruse nr 359/67/EMÜ artikli 1 punktides a ja b nimetatud ühest või mitmest tootest koosnevate segude suhtes kohaldatakse impordimaksu, mis kehtib kõrgema või kõige kõrgema impordimaksuga teraviljakomponendi või toote kohta.
2. Eri rühmadesse või töötlemisetappidesse kuuluvast riisist või sellistest riisisortidest, mis kuuluvad ühte või mitmesse rühma või eri töötlemisetappidesse, ja purustatud riisist koosnevate segude suhtes kohaldatakse impordimaksu, mis kehtib:
- ülekaalus oleva komponendi kohta, kui see komponent moodustab vähemalt 90 % segu kaalust,
- komponendi kohta, millelt tuleb tasuda kõrgemat või kõige kõrgemat impordimaksu, kui ükski komponent ei moodusta vähemalt 90 % segu kaalust.
Artikkel 3
Kui artiklites 1 ja 2 sätestatud impordimaksu määramise meetodeid ei saa käesoleva määruse alla kuuluvate segude suhtes kohaldada, tuleb kohaldada nende segude tariifsest klassifikatsioonist tulenevat impordimaksu.
Artikkel 4
1. Käesolevaga tunnistatakse kehtetuks nõukogu 25. oktoobri 1966. aasta määrus nr 156/66/EMÜ [5] teravilja-, riisi- ja purustatud riisi segude maksude kohta.
2. Viiteid lõikega 1 tühistatud määrusele tõlgendatakse viidetena käesolevale määrusele.
Artikkel 5
Käesolev määrus jõustub 1. novembril 1975.
Käesolev määrus on tervikuna siduv ja vahetult kohaldatav kõikides liikmesriikides.
Luxembourg, 29. oktoober 1975

Labels: 15
17